b'\n_START_ARTICLE_\nFLK \xc2\xabBalaena\xc2\xbb\n_START_SECTION_\nFLK \xc2\xabBalaena\xc2\xbb\n_START_PARAGRAPH_\n\xc2\xabBalaena\xc2\xbb var sv\xc3\xa6rt moderne utstyrt og produserte i tillegg til hvalolje ogs\xc3\xa5 biprodukter som kj\xc3\xb8ttekstrakt, f\xc3\xb4rmel og hvalkj\xc3\xb8tt. St\xc3\xb8rrelsen p\xc3\xa5 arbeidsplanet var \xc3\xb8kt ved at skroget hadde utskr\xc3\xa5dde sider, samt at broa og bakken var trukket s\xc3\xa5 langt frem som mulig. Skipet hadde lugarer for 444 mann, og nesten hele besetningen var norsk, det var ogs\xc3\xa5 noen engelske eksperter, til tross for at skipet var registrert i Storbritannia._NEWLINE_\xc2\xabBalaena\xc2\xbb brakte den f\xc3\xb8rste sesongen med seg to Walrus-fly for bruk til rekognosering. Flyene ble sendt opp med katapult og heist opp igjen p\xc3\xa5 dekk etter endt tur og plassert i hangaren p\xc3\xa5 akterdekket. Flyene hadde en besetning p\xc3\xa5 tre \xe2\x80\x93 flyger, navigat\xc3\xb8r og radiooperat\xc3\xb8r. Etter sesongen ble flyene solgt og hangaren gjort om til ekstra lugarplass. Tilgangen p\xc3\xa5 hval hadde v\xc3\xa6rt s\xc3\xa5 god at det ikke hadde v\xc3\xa6rt behov for flyrekognosering._NEWLINE_Fangsten den f\xc3\xb8rste sesongen utgjorde 192 000 fat hvalolje, mens den i \xc2\xabBalaena\xc2\xbbs siste sesong 1959/60 var redusert til 80 000 fat. Fangsten ble gjennomf\xc3\xb8rt med mellom 11 og 14 hvalb\xc3\xa5ter, og i ekspedisjonen inngikk ogs\xc3\xa5 et eget fryseskip for hvalkj\xc3\xb8tt._NEWLINE_Etter nedgangen i fangstresultat og kamp om kvotene, valgte eierne i 1960 \xc3\xa5 selge \xc2\xabBalaena\xc2\xbb til Japan sammen med fryseskipet \xc2\xabEnderby\xc2\xbb og syv \xc2\xabSetter\xc2\xbb-hvalb\xc3\xa5ter.\n_START_SECTION_\nFLK \xc2\xabKyokuyo Maru 3\xc2\xbb\n_START_PARAGRAPH_\n\xc2\xabBalaena\xc2\xbb forlot sommeropplaget i T\xc3\xb8nsberg august 1960 under det nye navnet \xc2\xabKyokuyo Maru 3\xc2\xbb. Japanerne hadde kj\xc3\xb8pt flere britiske kokerier kun for \xc3\xa5 overta kvoter, men \xc2\xabKyokuyo Maru 3\xc2\xbb fortsatte i fangst helt frem til 1976. I 1969 ble hun omfattende modernisert ved verftet Hitachi Zosen. Skipet ble forlenget 60 fot, og det ble installert utstyr for produksjon av fiskemel og fiskeolje. De siste \xc3\xa5rene opererte hun som fabrikkskip for fiskefl\xc3\xa5ten._NEWLINE_I begynnelsen av 1978 ble \xc2\xabKyokuyo Maru 3\xc2\xbb hugget i Japan.'